钦定古今图书集成/方舆汇编/职方典/第1466卷 > 《横山水洞记》罗元祯
## 钦定古今图书集成/方舆汇编/职方典/第1466卷 > 《横山水洞记》罗元祯

去会城而西几三十里，为龙院诸村。村凡八，村之田
凡若干顷，田税岁输县官凡若干石。村故枕山而带
水，水即滇池也。池低村地势隐起，差具倾倚状，可立
上游走丸，以故池水不可逆引而仰溉。村之负山而
田者，无论愆阳，即旬日不雨，土脉辄龟裂，岁辄不登。
中岁他境稔，而兹境不厌半菽，民苦之。村迤西三十
五里为白石崖，崖故有泉，其山形隐起，则又高龙院
诸村什九度崖，泉可引而东以灌。然横山墙立于前，
岸然峭阻。先是议凿山之凹为渠，引泉逾山而东，乃
其山石脊，而土麓石坚不可凿。议凿其麓，自西以跨
于东五十有八丈。村农合力率作，纷若蚁之，营垤，逾
岁讫无成绩。方伯敬亭陈公以省耕至，问焉。众告之
故。公曰：“兹吾事，而以疲若等，吾为若成之。”乃谋诸同
寅，计其费可三千金，移议御史台，报可。公檄掾尹德
先、何献荣、刘得先后继董兹役。曰：“德先，汝往视疏凿，
相度规画，以树尔功。洞高五尺，广二尺，断木如高广
之数，以支颠圮。功成，徐易以石。”发帑储如议数授之，
上下其工之直以廪焉。曰：“献荣，汝往，卒德先功。”曰：“得
汝其嗣德先、献荣，以督诸役之力者、不力者。”已又檄
舍人袁应登佐掾，以辖群工。应登简工之不习者，请
以矿夫代，功可其请，召朱祯辈二十人，以属应登。余
时参藩政，同公往视，指授向道，分东西凿，凿几半，而
道不值。予当入贺行，念前功，恐或弃之者。公请于抚
台曹公云山、巡台许公保宇，佥曰：“政在利民，毋惜费，
毋惮劳。其往督诸掾役，毋隳前功。”各捐赎金佐工。诸
掾役矜奋如命。道果直，实隆庆壬申之二月十一日
也。愬始事庚午，凡二岁易掾董役者三，掾以直尽告
者五，告即议发，先后五发帑，发百有十金而讫功。敬
亭公曰：“吾可休矣。”公与时不甚合，久欲乞“归，会水洞
未成而未决也。”明日，遂谢事去。狮冈陈公继公愈益
振策，诸掾役寻以成功报。灵窍朗辟，洞中可偃蹇行。
公复起掾寻源，引白石崖沟山腰连山奄亘，得泉二
十二道，蜿蜒萦纡，四千一百八十三丈，广盈尺，深逾
咫。泉抱山而东赴，若带而绾，若白龙挟雨，偕山势俱
来，若玉虹下饮。潜入洞口而东出。喷薄沦涟。潴而
渠分。村之耕者需濡，稼者需溉，植者需滋，畦者圃者
需润，不雨而泽，不祷而免于旱稿。民甚便之，而德诸
公之功。乃歌曰：“横山之麓，可屋可田。白崖之泉，可引
可沿。山麓可凿，伏流潺湲。兹麓既辟，不淤不颠。溉我
稼穑，充廪盈廛。我公之绩，亿万斯年。曷俎豆之，以输
我虔。邹公名应龙，长安人。曹公名三旸，宜兴人。”许公
名大亨，安肃人。皆起家进士。“《敬亭》公”名善，浙江钱塘
人。“《狮冈》公”名时范，闽长乐人，同嘉靖辛丑进士。